**Arzi!**

*Ileana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Trăiesc provizoratul acestei vieți

închisă între fumurii pereți

de teamă că într-o zi se va sfârși.

Privesc pe geam din când în când. Voi fi

vreodată pregătită oare

să evadez din mine? O să-mi zboare

alb lebedele încrustate în piept

în forma sentimentelor spre acest

irepetabil vis de a trăi?

Răspunde cineva? Oricine...într-o zi

știu sigur că o să doară viața în mine.

Vor rugini secundele. Prin zile,

vor trece anotimpuri de tristeți,

melancolii stăpânitoare. Oameni bieți,

ce stau închiși în zile

și n-au curaj să evadeze în mâine

și așteaptă orologiul ca să bată

finalul actului în care joacă viața!

O absolută dramă se degaja

din șoaptele actorului ce joacă.

Iresponsabil timp! Ce stai închis

în templul unui trup lipsit de vis?

Aprinde flacăra ce ține viața

și arzi! Hai, arzi! Cât încă nu s-a stins speranța...